ندر پہ مُلا لیاکت ولی ءِنامءَ
ازت ابدال
اوست ءُ امیت ءِلاگریں ورنا
زندگ ئے داں ترا مہ بات پروا
دانکہ استیں جهان است بات ئے
بے وسانی زبان است بات ئے
درتہ پُچانی جان است بات ئے
بزگ کارانی شان است بات ئے
راج ءِ نیکیں دوا تی همراه
زندگ ءِ داں ترا مہ بات پروا
تو زهیرانی زیملءِ سازءِ
تو هزاراں دلانی آوازءِ
بلے تو یکےءِ بلّے بازءِ
دائم ءَدردوار شوهازءِ
دل تئ مست ءُملڑیں دریا
زندگ ءِ داں ترا مہ بات پروا
بام تی دیدگاں چے گندگ بیت
وهدے دیوانءَتیءَنندگ بیت
نادروائے گماں چے سندگ بیت
مرتگیں موسمے اوں زندگ بیت
تو هیالانی زندگیں بیگاه
زندگءِ داں ترا مہ بات پروا
سهُب تو روچ تو ءُ بیگاه تو
بزگیں مردمانی همراه تو
مئے وڑیں شائرانی دنیا تو
گم جتانی گمیگیں ارواه تو
تو همُک موسمانی وشیں براه
زندگءِ داں ترا مہ بات پرواه
بے وسانی دلءِ مُراد توے
هرشرپ دارءِنیکیں سیاد توے
مئے هیالانی بس یاد توے
گژنگیں شیکنانی واد توے
بس توے موسمانی سارتیں هوا
زندگءِداں ترا مہ بات پرواه